कत्थूनंगल नहर में दरार से ड्रेन भरी, अमृतसर में कॉलोनियां डूबीं; 2 बच्चों समेत तीन की मौत
Punjab Flood Condition Rescue Operations; Rain Weather Forecast | Amritsar Patiala Gurdaspur Jalandhar Ludhiana पंजाब में आज बारिश होने के आसार नहीं हैं, लेकिन आगे 2 दिन मौसम काफी खराब रहेगा। मौसम विभाग के अनुसार, बुधवार से दोबारा मौसम में बदलाव देखने को मिलेगा। बुधवार और गुरुवार को पूरे पंजाब में भारी बारिश होने के आसार हैं।
पंजाब के आनंदपुर साहिब के गांव हरीवाल में सतलुज पर बनाया गया धुस्सी बांध टूटने से खेतों में पानी भर गया है। तलवाड़ा में हिमाचल प्रदेश के धरनौली (इंदौरा) के 12वीं कक्षा के छात्र यश ठाकुर (18) की नहर में डूबने से मौत हो गई। वह सीनियर सेकेंडरी स्कूल सेक्टर-1 में पढ़ रहा था।
उधर, होशियारपुर के टीडा उड़मुड़ के गांव आलमपुर में 51 वर्षीय व्यक्ति काली बेई में बह गया। उसकी पहचान मोहिंदर पाल सिंह के रूप में हुई है। वहीं मजीठा के 10 साल के गुरसेवक की डूबने से भी मौत हो गई है।
बीते दिन ही परिवार को बच्चे का शव मिला। बीते दिनों वह बरसाती पानी का बहाव देखने के लिए ड्रेन के पास गया था। अचानक उसका पांव फिसला और वह पानी में बह गया।
अमृतसर की कॉलोनियों में भरा पानी
वहीं अमृतसर की कुछ कॉलोनियां अब नहरों के पानी की चपेट में आ गई हैं। अमृतसर की कत्थूनंगल नहर में दरार के कारण शहर के बाइपास से गुजरने वाली तुंग ढाब ड्रेन का पानी ओवरफ्लो हो गया है, जिससे शहर के मजीठा रोड बाइपास स्थित संधू एनक्लेव सहित आसपास की कॉलोनियां डूब गई हैं। पानी का लेवल अधिक नहीं है, लेकिन बहाव काफी तेज है।
पटियाला में घग्गर के बहाव पर नजर
पटियाला में घग्गर के बहाव पर दिन रात नजर रखी जा रही है। हर गांव में दिन व रात को लोग खुद लेवल पर नजर रख इसकी जानकारी जिला प्रशासन को दे रहे हैं। वहीं घग्गर के किनारों को भी मजबूत करने का काम तेजी से चल रहा है। पटियाला के सिरकपरा ब्लॉक भुनेरहेरी में पानी के लेवल पर नजर रखी जा रही है।
बीढ़गणेशपुर में बांध को मजबूत करने के लिए काम रात को भी चलता रहा। रामपुरा परता में आई दरार को भर लिया गया है। अब बादशापुर के नन्हेड़ा में किनारों को मजबूत करने का काम तेजी से चल रहा है। इसी तरह जिला प्रशासन की देखरेख में गुलाहर, तायपुर, सोगरा, धर्महेरी- चीका रोड पुल के करीब भी घग्गर को मजबूत करने का काम जारी है। 
बुधवार से फिर बदलेगा मौसम
पंजाब में आज बारिश होने के आसार नहीं हैं, लेकिन बुधवार से दोबारा मौसम में बदलाव के आसार बन रहे हैं। बुधवार और गुरुवार को पूरे पंजाब में भारी बारिश होने के आसार हैं। 2 दिन बारिश न होने से पंजाब में रेस्क्यू ऑपरेशन तेज हुआ। घग्गर के किनारों को मजबूत करने का काम तेजी से चल रहा है।
पंजाब में बाढ़ के हालात...
